Latvialainen elokuvaohjaaja Davis Simanis aloittaa elokuvaohjauksen opettamisen Aalto-yliopistossa. Simanis on valittu Adjunct Professor -tehtävään, joka tarkoittaa Aalto-yliopiston mukaan osa-aikaista opetustyötä.

Simanis kieltäytyi toukokuussa Aalto-yliopiston elokuvaohjauksen professorin tehtävästä. Rekrytointiprosessi ja Simanisin valinta herättivät vastalauseita. Professuuria tavoitteli myös kolme kokenutta suomalaista naisohjaajaa. Kohun takia Simanis veti hakemuksensa pois.

Aalto-yliopisto on edelleen sitä mieltä, että Simanis oli oikea valinta professoriksi.

- Otimme syytökset vakavasti, kävimme nimitysprosessin läpi ja pysymme Simanisin nimityspäätöksen takana, sanoo Aalto-yliopiston taiteiden ja suunnittelun korkeakoulun dekaani Anna Valtonen tiedotteessa.

Koska Simanis ei kuitenkaan ottanut tehtävää vastaan, hänelle tarjottiin neuvotteluiden jälkeen Adjunct Professor -tehtävää. Valtosen mukaan Simanis saa tehtävässä kokemusta ja voi mahdollisesti tulevaisuudessa hakea professuuria Aalto-yliopistossa.

Simanisin työ alkaa elokuun alussa.